Broj: 711-I-533-P-64/22-02-21

Zagreb, 04. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Katarine Božić-Jokić, Poliklinika za prevenciju kardiovaskularnih bolesti i rehabilitaciju, za davanjem očitovanja Povjerenstva,** na 157. sjednici, održanoj 04. veljače 2022., daje sljedeće

**OČITOVANJE**

1. **Sukladno članku 7. d.) ZSSI-a ravnateljima**  **ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave zabranjeno je primiti** **dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, dar u naravi, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti, dok takve primitke mogu ostvariti po osnovi ugovora o radu za obavljanje poslova doktora medicine u zdravstvenim ustanovama, ukoliko imaju sklopljen takav ugovor.**
2. **Sukladno odredbama ZSSI-a nema zapreke da obveznici iz točke I. izreke prime isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao i troškove službenog mobitela i računala, te otpremninu zbog odlaska u mirovinu ili zbog prestanka radnog odnosa, jer se radi o isplatama koje su povezane s obnašanjem javne dužnosti koju obveznici mogu primiti.**

Obrazloženje

Zahtjev za davanjem očitovanja Povjerenstva podnijela je Katarina Božić-Jokić, iz Poliklinike za prevenciju kardiovaskularnih bolesti i rehabilitaciju. U Povjerenstvu zahtjev je zaprimljen 31. siječnja 2022. pod poslovnim brojem 711-U-1764-P-64/22-01-1, povodom kojeg se vodi predmet broj P-64/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi kako je Poliklinika za prevenciju kardiovaskularnih bolesti i rehabilitaciju ustanova kojoj je osnivač jedinica lokalne i područne (regionalne) samouprave, a sukladno novom ZSSI-u obveznik istoga je i ravnatelj poliklinike.

Nastavno podnositeljica traži tumačenje članka 7. pod točkom d) u kojem je navedeno da je obveznicima ZSSI-a zabranjeno primiti dodatnu naknadu za poslove obnašanja javnih dužnosti, te znači li to da ravnatelju ne smije biti isplaćen regres, dar za djecu i božićnica

Uvidom u tegistar nadležnog suda utvrđeno je da je Poliklinika za prevenciju kardiovaskularnih bolesti i rehabilitaciju sa sjedištem u Zagrebu, osnovana od Grada Zagreba.

Člankom 3. stavkom 1. podstavkom 65. ZSSI-a propisano je da su  ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici su ZSSI-a te je stoga ravnateljica Poliklinike za prevenciju kardiovaskularnih bolesti i rehabilitaciju dužna postupati sukladno odredbama ZSSI-a.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a.

Stoga ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, dar u naravi, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Međutim, u slučaju kada obveznici uz dužnost ravnatelja zdravstvene ustanove povremeno obavljaju i poslove doktora medicine te bi u tom svojstvu stekli pravo na primitke regresa, božićnice i sl., mogli bi temeljem obavljanja takvih poslova primiti dodatne naknade, jer u tom slučaju iste ne bi bile primljene povodom obnašanja dužnosti ravnatelja zdravstvene ustanove, već za obavljanje liječničke djelatnosti, slijedom čega se ne bi radilo o dodatnoj naknadi za poslove obnašanja dužnosti ravnatelja.

Nadalje, navedeni obveznici ZSSI-a mogu primiti isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao i troškove službenog mobitela i računalate otpremninu zbog odlaska u mirovinu ili zbog prestanka radnog odnosa.

Naime, navedeni primici predstavljaju troškove koji su povezani s obnašanjem javne dužnosti te se radi o različitim oblicima potpora i pomoći koje se isplaćuju jednokratno ili ukoliko nastupe izvanredne okolnosti koje su povod za isplatu te je stoga njihov primitak dopušten, jer se ne radi o primicima dodatne naknade za poslove obnašanja javne dužnosti.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana